‘Kapingslagoffer’ vas ná hy jok oor voorvalArgieffoto. ŉ 30-jarige vragmotorbestuurder is Maandag in hegtenis geneem ná hy ŉ valse verklaring by die polisie afgelê het dat hy glo die slagoffer van ŉ kaping was. Kol. Priscilla Naidu, woordvoerder van die polisie, het gesê Elton Schoeman is Maandag in hegtenis geneem en word aangehou omdat hy onder eed gelieg het, asook op aanklag van diefstal. “Die verdagte het 12 Mei beweer dat hy omstreeks 03:30 gekaap is en ŉ vuurwapen op hom gerig is deur onbekende mans op die N2 naby Blouwaterbaai in Port Elizabeth,” het Naidu gesê. Die verdagte was die bestuurder van die vragmotor wat gelaai was met drank ter waarde van sowat R800 000. By verdere ondervraging en ondersoek het die bestuurder erken hy is nie werklik beroof nie, maar het inderwaarheid ooreengekom met die onbekende mans om die drank te steel. Naidu het gesê verdere inhegtenisnemings sal volg. Schoeman het in die Motherwell-landdroshof verskyn en is vrygelaat op R500 borgtog. Die saak is uitgestel tot 2 Julie.